Diari Oficial de la Generalitat Valenciana


Sumari del DOGV 5074, del 19-08-2005 (2005/9568)

RESOLUCIÓ de 19 de juliol de 2005, de la Direcció General de Qualitat Ambiental, per la qual s'atorga a l'empresa Fomento de Construcciones y Contratas, SA l'autorització ambiental integrada per a la nova planta integral de tractament de residus al terme municipal del Campello (Alacant).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5074

Data del DOGV
:   19-08-2005

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2005/9568


Organisme emissor
:   Conselleria de Territori i Habitatge

Tipus de document
:   Resolució

RESOLUCIÓ de 19 de juliol de 2005, de la Direcció General de Qualitat Ambiental, per la qual s'atorga a l'empresa Fomento de Construcciones y Contratas, SA l'autorització ambiental integrada per a la nova planta integral de tractament de residus al terme municipal del Campello (Alacant). [2005/9568]
  
Vistos els documents que apareixen en l'expedient 125/03 IPPC, instruït a instància de l'empresa Fomento de Construcciones y Contratas SA, a fi d'obtindre l'autorització ambiental integrada per a la nova planta integral de tractament de residus per a l'obtenció de l'autorització ambiental integrada, s'emet la present resolució de conformitat amb els següents,
  
Antecedents de fet
  
Primer. Amb data 23 de desembre de 2003, el Sr. Francisco Javier del Olmo Gala, en representació de l'empresa Fomento de Construcciones y Contratas SA, amb CIF A-28037224, presenta a la Conselleria de Territori i Habitatge, la sol·licitud d'autorització ambiental integrada per a la nova planta integral de tractament de residus de la zona XV que pretén ubicar-se a la partida les Canyades, del Campello (Alacant), i que es detalla en l'annex I.
  
A la sol·licitud s'acompanya la sol·licitud de l'informe urbanístic a l'Ajuntament del Campello.
  
Segon. Amb data 3 de març de 2004 se sotmet a informació pública l'expedient de referència, durant un període de 30 dies hàbils, d'acord amb el que establix l'article 16 de la Llei 16/2002, d'1 de juliol, de prevenció i control integrats de la contaminació, i es publica anunci en el Diari Oficial de la Generalitat Valenciana (DOGV núm. 4704).
  
Durant el qual es presenten 1055 al·legacions al projecte en aquesta Conselleria, en l'expedient consta el certificat de la informació pública.
  
Totes les al·legacions han sigut remeses a cada un dels organismes que han de pronunciar-se durant la tramitació per a l'obtenció de l'autorització ambiental integrada, segons el que establix l'article 17 de la Llei 16/2002.
  
Tercer. Transcorregut el termini d'informació pública i segons el que disposa l'article 18 de la Llei 16/2002, l'expedient es remet a l'Ajuntament del Campello.
  
Quart. Segons el que preveu l'article 19 de la Llei 16/2002, amb data 24 de març de 2004, se sol·licita informe a la Confederació Hidrogràfica del Xúquer, i se li remeten les al·legacions el 2 de juny de 2004. Aquest organisme, emet informes amb dates 29 de juliol de 2004 i 10 de febrer de 2005, en els quals es requereix respectivament, la presentació de nova documentació per part de l'empresa i un certificat sobre la idoneïtat de la ubicació proposada per part d'aquesta conselleria.
  
Posteriorment, després de remetre la documentació requerida, amb data 9 de maig de 2005, la Confederació Hidrogràfica del Xúquer emet un nou informe en què es considera suficient la documentació presentada per a continuar amb els tràmits de l'autorització ambiental integrada.
  
Cinqué. Amb data 16 d'abril de 2004, el Servei de Control Integrat de la Contaminació comunica al Servei d'Avaluació d'Impacte Ambiental que ha d'iniciar la tramitació i la resolució de la declaració d'impacte ambiental, i s'emet la dita declaració amb data 16 de juny de 2005, favorable, només a l'efecte ambiental i sense perjudici de la prèvia obtenció de les autoritzacions sectorials que se li apliquen, el Centre de Tractament de Residus No Perillosos d'Origen Municipal, situat al paratge les Canyades del terme municipal d'Alacant, promogut per la mercantil Fomento de Construcciones y Contratas SA, sempre que l'activitat s'exercisca amb l'estricte compliment de totes les mesures proposades en la documentació inicialment tramitada amb les modificacions introduïdes per les condicions indicades en l'annex II de la present resolució.
  
Així mateix, s'han incorporat a l'expedient els informes emesos pel Servei de Residus Urbans i pel Servei de Protecció de l'Ambient Atmosfèric.
  
Sisé. En l'expedient 125/03 IPPC consta l'avaluació ambiental del projecte en el seu conjunt, tal com estableix l'article 20 de la Llei 16/2002, i que ha sigut incorporada a la proposta de resolució.
  
Seté. Amb data 23 de juny de 2005 es realitza el tràmit d'audiència a la Sra. María de Borbó i de Rojas, que pren part com a interessada i presenta novament al·legacions.
  
Octau. Amb data 11 de juliol de 2005 es realitza el tràmit d'audiència a l'interessat, sense haver-se presentat al·legacions respecte d'això.
  
Nové. Amb data 15 de juliol de 2005 es remeten les respostes a les al·legacions presentades durant el període d'informació pública i d'audiència.
  
Als anteriors fets s'apliquen els següents,
  
Fonaments de dret
  
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats que apareixen en l'annex 1 de la dita llei, estan subjectes a autorització ambiental integrada.
  
La instal·lació de referència està inclosa en l'epígraf 5.4 de l'annex 1 de la Llei 16/2002.
  
Segon. La tramitació de l'expedient s'ha realitzat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació, desenvolupada pel Decret 40/2004, de 5 de març.
  
Tercer. D'altra banda, la instal·lació per a la qual se sol·licita l'autorització ambiental integrada s'emmarca dins de les establides en el Pla zonal de residus de la zona XV, aprovat mitjançant una Ordre de 12 de novembre de 2001, del conseller de Medi Ambient (DOGV núm. 4880 de 30 de novembre de 2001).
  
En desplegament d'aquest Pla zonal, la Junta de Govern del Consorci de Residus de la zona XV, en sessió celebrada el 15 de maig de 2003, va adjudicar el projecte de gestió de residus urbans a l'entitat Fomento de Construcciones y Contratas SA.
  
Quart. El Reial decret 1481/2001, de 27 de desembre, pel qual es regula l'eliminació de residus mitjançant depòsit a abocador, estableix el marc jurídic i tècnic de les esmentades activitats d'eliminació.
  
D'altra banda, els articles 9 i 10 del Reial decret 1481/2001 estableixen, respectivament, les condicions d'atorgament i contingut de les autoritzacions de nous abocadors.
  
Cinqué. La Decisió del Consell de 19 de desembre de 2002 estableix els criteris i els procediments d'admissió de residus en els abocadors d'acord amb l'article 16 i a l'annex II de la Directiva 1999/31/CE, com també la classificació dels abocadors.
  
Sisé. A la Comunitat Valenciana l'òrgan competent per a atorgar l'autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.
  
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge, correspon a la Direcció General de Qualitat Ambiental, exercir les competències en matèria de prevenció i control integrats de la contaminació.
  
Vist tot el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria Territori i Habitatge, resolc:
  
Primer. Concedir a Fomento de Construcciones y Contratas SA, l'autorització ambiental integrada per a la valorització de residus no perillosos tipus R3, R4 i R5 en planta de classificació, biometanització i compostatge, per a la valorització tipus R13 en centre de tractament de residus voluminosos i per a l'eliminació tipus D5 mitjançant depòsit en abocador de residus no perillosos classe B3 en la nova Planta integral de tractament de residus de la zona XV a construir al paratge les Canyades del Campello, que fa referència al Projecte bàsic d'autorització ambiental integrada de la Planta integral de tractament de residus de la zona XV de data 23 de desembre de 2003 i subscrit pel Sr. Jesús M. Paniagua Bravo, quedant inscrita en el Registre General d'Instal·lacions IPPC de la Comunitat Valenciana amb el número 023-05/AAI/CV, condicionada al compliment dels requisits següents:
  
1. Valors límit d'emissió
  
1.1. Emissions atmosfèriques
  
1.1.1. Emissions difuses
  
Els focus d'emissió d'olors compliran el següent valor límit d'emissió:
  
Contaminants Límits d'emissió
  
Olors 5 UO europees
  
1.1.2. Emissions canalitzades
  
Els valors límit d'emissió que s'han de complir a la planta de cogeneració seran els següents:
  
Contaminants Límits d'emissió
  
PST 50 mg/Nm3
  
NOX (expresados como NO2) 500 mg/Nm3
  
SO2 300 mg/Nm3
  
CO 650 mg/Nm3
  
HCl 30 mg/Nm3
  
HF 5 mg/Nm3
  
H2S 5 mg/Nm3
  
COT 150 mgC/Nm3
  
Quant a la caldera de biomassa utilitzada a la depuradora d'aigües residuals, es compliran els següents valors límit d'emissió:
  
Contaminants Límits d'emissió
  
PST 130 mg/Nm3
  
SO2 700 mg/Nm3
  
CO 500 mg/Nm3
  
NOX (expressats com NO2) 450 mg/Nm3
  
Per a la totalitat de focus, les concentracions mesurades sempre estaran referides a condicions normals de pressió i temperatura (101,3 kPa, 273,16 K), per als gasos de combustió en base seca i un contingut d'oxigen del 5% de O2.
  
1.1.3. Emissions sonores
  
La instal·lació es protegirà acústicament de manera que no se superen els límits establits en la Llei 7/2002, de 3 de desembre, de la Generalitat Valenciana, de protecció contra la contaminació acústica.
  
En particular, els límits sonors establits en aquesta són:
  
Diürn Nocturn
  
70 dB(A) 60 dB(A)
  
1.2. Abocaments
  
1.2.1. Aigües residuals
  
Tindran un tractament conjunt com a lixiviats les següents corrents d'aigües residuals: lixiviats de procés, aigües de neteja de naus, excedent de biometanització, lixiviats de la bassa de l'abocador i aigües residuals de serveis.
  
Aquesta aigua residual, excepte els lixiviats de procés, es conduiran fins a la bassa de lixiviats, juntament amb les aigües brutes de pluja, per al seu posterior tractament en l'estació depuradora de lixiviats.
  
La depuració d'aigües residuals i lixiviats es realitzarà mitjançant un procés d'evaporatori que inclou una caldera de biomassa per a aconseguir la temperatura d'evaporació. Com a combustible s'utilitzarà alternativament gasoil, gas natural o biomassa.
  
Es prohibeix la reutilització de les aigües residuals i els lixiviats depurats per al reg de jardins en les condicions que apareixen en l'expedient de referència.
  
1.2.2. Aigües pluvials
  
Per a l'evacuació de les aigües pluvials caigudes sobre el vas d'abocament, es durà a terme una xarxa de canals perimetrals a tota la instal·lació, tal com s'indica en la documentació, que arreplegarà i canalitzarà les aigües d'escorrentia fins a la bassa de pluvials o al barranc de les Canyades.
  
D'altra banda, per a l'evacuació de les aigües pluvials exteriors al vas de l'abocador, s'executaran canals en les bermes durant l'explotació del depòsit controlat, per evitar que les aigües d'escorrentia entren en el vas d'abocament en explotació.
  
2. Protecció del sòl i de les aigües subterrànies
  
L'àrea d'implantació de les instal·lacions de tractament i valorització dels residus comptarà amb solera de formigó amb un grossària tal que en cas de vessaments, no es produïsquen infiltracions.
  
D'altra banda, la zona d'implantació del depòsit controlat de residus no perillosos serà impermeabilitzada, complint el que establix el Reial decret 1481/2001, de 27 de desembre, d'eliminació de residus a abocador.
  
Queda prohibit l'abocament a llit, sòl o subsòl que puga deteriorar la qualitat de les aigües sense comptar amb l'autorització de la Confederació Hidrogràfica del Xúquer.
  
No es podran executar pous, rases, galeries o qualsevol altre dispositiu destinat a facilitar que el terreny absorbisca les aigües residuals.
  
3. Procediments i mètodes de gestió de residus
  
L'activitat està subjecta als requisits establits en la Llei 10/1998, de 21 d'abril, de residus, en la Llei 10/2000, de 12 de desembre, de residus de la Comunitat Valenciana, i en el Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.
  
3.1. Producció de residus
  
S'inscriu l'empresa en el Registre de Xicotets Productors de Residus Perillosos de la Comunitat Valenciana amb el número 03-13039.
  
3.2. Gestió de residus
  
S'inscriu l'empresa en el Registre General de Gestors Autoritzats de Residus de la Comunitat Valenciana.
  
3.2.1. Valorització de residus
  
S'autoritza l'operació de gestió de residus no perillosos per a realitzar les activitats de valorització tipus R1 (utilització principal com a combustible) dels següents residus no perillosos, en la caldera de biomassa utilitzada en el sistema de depuració de les aigües residuals i lixiviats:
  
020103 Residus de teixits de vegetals
  
020107 Residus de silvicultura
  
020399 Residus no especificats en una altra categoria (brisa i os d'oliva)
  
Queda prohibit l'ús com a combustible d'altres residus diferents dels especificats sense prèvia comunicació i autorització per aquesta conselleria.
  
D'altra banda, s'autoritza l'operació de gestió dels següents residus no perillosos, que consisteixen en una planta de selecció, una planta de compostatge i una planta de biometanització per a realitzar les activitats de valorització tipus R3, reciclatge o recuperació de substàncies orgàniques que no s'utilitzen com a dissolvents; valorització tipus R4, reciclatge o recuperació de metalls i de compostos metàl·lics; i valorització tipus R5, reciclatge o recuperació d'altres matèries inorgàniques.
  
200302 Residus de mercats
  
200303 Residus de neteja viària
  
200108 Residus biodegradables de cuines i restaurants
  
200201 Residus biodegradables de parcs i jardins
  
200301 Mescla de residus municipals
  
També s'autoritzen les operacions de recepció, emmagatzemament temporal, descontaminació i desmuntatge dels següents residus, que consisteix en una planta de tractament de residus voluminosos per a realitzar les activitats de valorització tipus R13.
  
200136 Equips elèctrics i electrònics rebutjats diferents dels especificats en els codis 200121, 200123 i 200135
  
200307 Residus voluminosos
  
200123\* Equips rebutjats que contenen clorofluorocarbonis
  
200135\* Equips elèctrics i electrònics rebutjats, diferents dels especificats en els codis 200121 i 200123, que contenen components perillosos
  
3.2.2. Eliminació de residus
  
S'autoritza l'operació d'abocament dels següents tipus de residus no perillosos, conforme a la definició paràgraf a) de l'article 2 del Reial decret 1481/2001 i d'acord amb la Llista europea de residus aprovada per Ordre MAM/304/2002, de 8 de febrer i correcció de 12 de març:
  
190501 Fracció no compostada de residus municipals i assimilats
  
190503 Compost fora d'especificació
  
191212 Altres residus (incloses mescles de materials) procedents del tractament mecànic de residus, diferents dels especificats en el codi 191211
  
L'abocador ocupa les parcel·les 254, 255 i 256 del polígon 6 del terme municipal del Campello (Alacant).
  
El procediment d'admissió de residus a l'abocador ha de complir el que disposen els articles 6 i 12 del Reial decret 1481/2001, l'article 18 de la Llei 10/2000, de 12 de desembre, de residus de la Comunitat Valenciana i la Decisió del Consell 2003/33/CE, per la qual s'estableixen els criteris i els procediments d'admissió de residus en els abocadors d'acord amb l'article 16 i en l'annex II de la Directiva 1999/31/CEE.
  
No seran admesos a l'abocador els residus relacionats en l'article 5.3 del Reial decret 1481/2001, pel qual es regula l'eliminació de residus mitjançant depòsit a abocador.
  
Només podran depositar-se a l'abocador residus que hagen sigut objecte de tractament previ, excepte aquells residus el tractament dels quals no contribuïsca a reduir les quantitats de residus que s'han d'eliminar o els riscos per a la salut humana o el medi ambient, conforme a l'article 6.1 del Reial decret 1481/2001. En tot cas es compliran els objectius de reducció de matèria orgànica biodegradable establits en l'article 5.2 del citat Reial decret.
  
L'eliminació de residus es limitarà a aquells residus o fraccions residuals no susceptibles de valorització d'acord amb les millors tècniques disponibles, conforme a l'article 18 de la Llei 10/2000, de 12 de desembre, de residus de la Comunitat Valenciana.
  
S'efectuarà la cobertura diària dels residus abocats de manera que la superfície de residus sense cobrir no supere en cap moment la superfície màxima del front diari de treball.
  
Per a limitar arrossegaments de les capes d'argiles del segellament en cas de pluges, s'adoptaran les mesures de protecció oportunes.
  
A l'entrada de la instal·lació es col·locarà un cartell en el qual ha de constar la classificació de l'abocador, número d'inscripció en el Registre General de Gestors Autoritzats de Residus i en el Registre General d'Instal·lacions IPPC de la Comunitat Valenciana, identificació del titular, horari de treball i informació de contacte.
  
4. Sistemes i procediments per al tractament d'emissions i residus, amb especificació de la metodologia de mesurament, la seua freqüència i els procediments per a avaluar els mesuraments
  
4.1. Control d'emissions atmosfèriques
  
4.1.1. Condicions generals de la planta
  
a) En el moment de la posada en marxa de les instal·lacions i inici de l'activitat:
  
S'ha de realitzar un control inicial de caràcter mediambiental que garantisca l'adequació de les instal·lacions i l'activitat als requeriments legals aplicables i, específicament, als fixats en l'autorització ambiental integrada.
  
b) Cada quatre anys:
  
S'ha de realitzar un control periòdic que garantisca la seua adequació permanent als punts assenyalats en l'apartat anterior.
  
Els controls han de ser realitzats per una entitat col·laboradora en matèria de qualitat ambiental.
  
Seran objecte tant del control inicial com dels controls periòdics, totes les determinacions fixades en l'autorització ambiental integrada.
  
4.1.2. Condicions específiques de control
  
a) Període de proves:
  
S'estableix un període de prova d'un any, durant el qual es realitzarà un control especial dels contaminants i focus que s'indiquen a continuació, a fi de determinar la contaminació en les condicions més desfavorables de funcionament de la instal·lació.
  
Els controls coincidiran amb les diferents estacions climatològiques de l'any:
  
Control de la concentració d'AOX en el biogàs amb periodicitat trimestral.
  
Planta de cogeneració:
  
Partícules, NOx, SO2, CO i els paràmetres associats: cabal, humitat, temperatura i percentatge d'oxigen, amb periodicitat quinzenal.
  
HCl, HF, H2S i VOC amb periodicitat trimestral.
  
Caldera de biomassa:
  
Partícules, NOx, SO2, CO i els paràmetres associats: cabal, humitat, temperatura i percentatge d'oxigen, amb periodicitat quinzenal.
  
Control de temps de funcionament de la torxa de biogàs. Es comunicarà trimestralment a la Direcció General de Qualitat Ambiental.
  
Al final del període de proves, i coincidint amb l'últim control d'aquesta fase, es determinarà l'emissió de dioxines en un dels focus de cogeneració, a fi de comprovar que la seua emissió és inferior a 0,1 ng/Nm3.
  
Si durant aquest període es determina que les concentracions mesurades per a un determinat contaminant són inferiors al límit de detecció del mètode emprat, aquest quedarà exempt de ser mesurat en els controls establits en la resta de períodes de prova.
  
b) Durant els dos anys següents al període de proves:
  
S'han d'efectuar controls, coincidint amb les diferents estacions climatològiques de l'any, de:
  
Control de la concentració d'AOX en el biogàs.
  
Planta de cogeneració:
  
Partícules, NOx, SO2, CO i els paràmetres associats: cabal, humitat, temperatura i percentatge d'oxigen, amb periodicitat quinzenal.
  
HCl, HF, H2S i VOC amb periodicitat trimestral. No serà necessària la mesura dels contaminants per als que al llarg del període de proves s'haja determinat concentracions inferiors als límits de detecció.
  
Caldera de biomassa:
  
Partícules, NOx, SO2, CO i els paràmetres associats: cabal, humitat, temperatura i percentatge d'oxigen, amb periodicitat quinzenal.
  
Control de temps de funcionament de la torxa de biogàs. Es comunicarà trimestralment a la Direcció General de Qualitat Ambiental.
  
c) A partir del tercer any:
  
S'ha d'efectuar el control dels contaminants atmosfèrics amb periodicitat anual i per a tots els focus.
  
Quant al control de gasos a abocador, s'indica en l'apartat 4.3.3, juntament amb la resta de procediments de control i vigilància de l'abocador.
  
A més, s'han de complir les prescripcions següents:
  
Les unitats de combustió han de disposar de sistema d'ignició automàtica i alarma, i ha d'aconseguir-se una temperatura d'almenys 850ºC durant 2 segons. Es disposarà d'un sistema de control continu o periòdic del contingut de O2 i de CH4 per a detectar mescles explosives i poder actuar amb antelació.
  
La instal·lació disposarà de mesuradors de cabal del biogàs utilitzat en la planta de cogeneració, amb el seu registre en continu corresponent, a fi de conéixer en tot moment la composició i el consum del combustible utilitzat.
  
El contingut d'hidrocarburs halogenats (AOX) en el biogàs serà inferior a 150 mg/m3, per a previndre la formació de dioxines.
  
La torxa de la planta disposarà d'un cabalímetre de rang variable i registre en continu com a sistema de control, a fi de conéixer en tot moment els cabals de gasos que s'envien a la torxa i per a determinar que es compleixen les condicions imposades en aquesta.
  
El focus corresponent a la torxa de seguretat ha de complir els requisits següents:
  
- Temperatura d'emissió dels gasos: 900ºC.
  
- Temps de residència dels gasos: 0,3 segons.
  
- Temps de funcionament màxim: el seu temps de funcionament no pot superar en cap cas el 5% del temps de funcionament de la instal·lació.
  
En el cas que el temps de funcionament de la torxa siga superior al 5% del temps total de funcionament de la instal·lació, l'empresa comunicarà a la Direcció de Qualitat Ambiental les actuacions necessàries que durà a terme per a reduir el funcionament d'aquest focus, garantint les condicions de seguretat exigibles en la planta.
  
Els punts de mostratge en les ximeneres han de complir amb els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
4.1.3. Olors
  
En relació amb els potencials focus d'olor de la planta, l'empresa presentarà abans del control inicial un estudi tècnic, a fi d'establir les zones de major emissió d'olors, i els punts més significatius en la generació i concentració d'olors. També es presentarà l'estudi de dispersió d'aquests en l'entorn.
  
4.2. Control d'abocaments
  
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aigua de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol de 2000.
  
Quant al control de lixiviats, s'indica en l'apartat 4.3.3, juntament amb la resta de procediments de control i vigilància de l'abocador.
  
4.3. Control de residus
  
4.3.1. Producció de residus
  
Els residus podran ser emmagatzemats durant un període igual o inferior a sis mesos, en el cas de perillosos, i inferior a dos anys en al cas de no perillosos, després del qual han de ser entregats a gestor autoritzat. Aquest emmagatzemament temporal es realitzarà en lloc amb teulada o impermeabilitzat, amb algun sistema de recollida de vessaments accidentals que ha de ser cec i estar impermeabilitzat, així com dotat amb els mitjans bàsics de protecció contra incendis, tot això a fi d'impedir la transmissió de la contaminació d'un medi a un altre.
  
Per a l'emmagatzemament de residus líquids o que pel seu alt contingut líquid puguen generar abocaments, es comptarà amb cubetes o recipients de recollida de possibles vessaments, que han de tindre com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, supose augment de la seua perillositat o dificulte la seua gestió.
  
L'envasament i l'etiquetatge dels residus serà conforme a allò que s'ha exposat en els articles 13 i 14 del Reial decret 833/1988, Reglament de residus tòxics i perillosos. Així mateix disposarà d'un registre on conste la quantitat, naturalesa, identificació, origen i data de generació i entrega a gestor autoritzat, així com el número de document de control i seguiment utilitzat, si és el cas, i el gestor a qui s'entrega el residu.
  
Entregarà els residus perillosos a gestors que disposen de la corresponent autorització administrativa per a la gestió d'aquests residus.
  
S'ha d'elaborar un Pla de prevenció i reducció de residus que es presentarà en la Direcció General de Qualitat Ambiental cada quatre anys.
  
Anualment emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En la dita declaració s'especificarà l'origen i la quantitat dels residus produïts, la destinació donada a cada un d'ells i la relació que es troben emmagatzemats temporalment, així com les incidències rellevants que s'han pogut produir, tot això relatiu a l'any objecte de la declaració.
  
4.3.2. Valorització de residus
  
D'acord amb l'article 50.4 de la Llei 10/2000, de 12 de desembre, de residus de la Comunitat Valenciana i amb l'article 13.3 de la Llei 10/1998, de residus, l'entitat està obligada a portar un registre documental en què figuren: quantitat, naturalesa, origen, destinació, freqüència de recollida, mitjà de transport i mètode de valorització o eliminació dels residus. Aquesta documentació estarà a disposició de les administracions públiques competents que així ho requerisquen. Així mateix, ha de presentar una memòria anual de les seues activitats a la Direcció General de Qualitat Ambiental de la Conselleria de Territori i Habitatge, abans de l'1 de març de l'any següent al de les activitats.
  
Pel que fa a les operacions dutes a terme a la zona de compostatge de la fracció orgànica, s'ha de considerar el següent:
  
El tractament de la matèria orgànica procedent de la recollida selectiva (LER 200108) es realitzarà de forma independent i separada del tractament de la matèria orgànica separada mecànicament dels residus urbans mesclats.
  
Els lixiviats produïts durant el procés de compostatge s'han de gestionar adequadament, realitzant un control de la composició i volums produïts. Els resultats de la gestió realitzada i el control i seguiment efectuat d'aquests han de ser remesos a la Direcció General de Qualitat Ambiental juntament amb la memòria anual.
  
El compost elaborat estarà sotmés quant a exigències de qualitat i en els altres aspectes, a la normativa específica sobre fertilitzants i afins. A l'efecte ha d'inscriure's en el registre de fertilitzants i afins del Ministeri d'Agricultura, Pesca i Alimentació.
  
Diàriament han de registrar-se tots els fluxos de materials produïts en la planta tant pel que fa a quantitats de residus tractats, materials recuperats, rebuig de garbellar, rebuig de l'afinament del compost, compost produït, a fi d'obtindre els balanços de recuperació i reducció de residus que s'han d'eliminar a l'abocador.
  
Pel que fa al centre de tractament de residus voluminosos:
  
Els equips elèctrics i electrònics codificats com a residus perillosos seran emmagatzemats i transferits al corresponent gestor, l'únic tractament admissible en la instal·lació és la retirada de bateries i acumuladors.
  
La gestió dels residus d'aparells elèctrics i electrònics es realitzarà d'acord amb el Reial decret 208/2005, de 25 de febrer, sobre aparells elèctrics i electrònics i la gestió dels seus residus.
  
4.3.3. Eliminació de residus
  
Els procediments de control i vigilància es realitzaran d'acord amb allò que ha especificat l'annex III del Reial decret 1481/2001:
  
Dades meteorològiques: els paràmetres indicats en el punt 2 de l'annex III del Reial decret 1481/2001 s'obtindran en la mateixa instal·lació o en l'estació meteorològica més pròxima.
  
Control de lixiviats: ha de realitzar-se un seguiment mensual del volum produït. Trimestralment es recolliran mostres de lixiviats per a la determinació dels paràmetres següents:
  
PH Nitrogen total
  
Conductivitat elèctrica Fòsfor total
  
Sòlids en suspensió Oli mineral (C10-C40)/ hidrocarburs
  
As, Ba, B, Cd, Cr total, Cr VI,
  
Cu, Hg, Mo, Ni, Pb, Sb, Se, Zn Carboni orgànic total (COT)
  
Índex fenols Demanda biològica d'oxigen (DBO5)
  
Clorurs, fluorurs i sulfats Demanda química d'oxigen (DQO)
  
Assaig d'ecotoxicitat
  
Les preses de mostres i mesurament del lixiviat han de realitzar-se per separat en cada punt en què es descarrega el lixiviat de la instal·lació, segons Norma UNE-EN 25343:1995, sobre «Qualitat de l'aigua. Mostratge. Part 2: guia per a les tècniques de mostratge (ISO 5667-2:1991)».
  
Control de les aigües superficials: semestralment s'obtindran mostres en les basses de recollida de pluvials i en un punt situat aigües avall de la instal·lació. Es determinaran els mateixos paràmetres que en lixiviats, a excepció de l'assaig d'ecotoxicitat.
  
D'acord amb l'article 14 del Reial decret 1481/2001, les operacions de segellament i clausura s'iniciaran quan la cota aconseguida pels residus abocats i compactats supere la cota de les cunetes perimetrals de desviació d'aigües superficials.
  
Control d'aigües subterrànies: es realitzarà en tres punts de control situats a menys d'1 km de la instal·lació. Un d'ells situat aigües amunt de la instal·lació i els dos restants situats aigües avall de la instal·lació. Els paràmetres que s'han de controlar trimestralment són els mateixos que en lixiviats, exceptuant l'assaig d'ecotoxicitat i la demanda biològica d'oxigen (DBO5). Mensualment es determinarà el pH i la conductivitat i semestralment el nivell de les aigües subterrànies.
  
Abans d'iniciar les operacions d'abocament, es prendran mostres, com a mínim tres punts, a fi d'establir valors de referència per a posteriors preses de mostres. La presa de mostres es realitzarà segons norma ISO 5667-11(1993), sobre «Guies per al mostratge d'aigües subterrànies».
  
Control gasos: es determinaran trimestralment les emissions potencials de gas i pressió atmosfèrica CH4, CO2., O2, H2.S i H2. El control d'emissió de gasos ha de ser representatiu de cada secció de l'abocador, referit principalment al contingut de matèria orgànica en el residu. Ha de comprovar-se periòdicament l'eficàcia del sistema d'extracció de gasos.
  
Control topogràfic: anualment es realitzarà un alçament a fi d'obtindre les dades d'estructura i composició de l'abocador relatives a superfície i volum ocupat pels residus, densitat aparent, mètodes de depòsit, temps i duració del depòsit, càlcul de la totalitat de l'abocador. Així mateix es determinarà el comportament d'assentament del nivell del vas d'abocament.
  
D'acord amb l'article 14 del Reial decret 1481/2001, les operacions de segellament i clausura s'iniciaran quan la cota aconseguida pels residus abocats i compactats supere la cota de les cunetes perimetrals de desviació d'aigües superficials.
  
Pel que fa al manteniment posterior a la clausura, ha de realitzar-se conforme al que disposa l'annex III del Reial decret 1481/2001. Després de realitzar la inspecció final per a l'aprovació de la clausura, l'autoritat competent determinarà si la periodicitat del procediment de control i vigilància ha de modificar-se respecte al que establix l'autorització. A més ha d'efectuar-se el manteniment de les espècies vegetals cultivades a fi d'assegurar la restauració de la zona.
  
Qualsevol modificació en la configuració del vas d'abocament i explotació de l'abocador ha de ser notificada a aquesta direcció general, aportant documentació justificativa per a la seua aprovació.
  
Ha de portar un registre documental amb les quantitats i característiques dels residus depositats, amb indicació de l'origen, la seua codificació LER d'acord amb la Llista Europea de Residus (Ordre MAM/304/2002), resultat del procediment d'admissió, la data d'entrega, el productor i el recollidor. Aquesta documentació estarà a disposició de les administracions públiques competents que així ho requerisquen.
  
Ha de presentar una memòria anual de l'activitat a la Direcció General de Qualitat Ambiental abans de l'1 de març de l'any següent al de l'activitat, que incloga un registre documental dels residus eliminats en la instal·lació i el resultat del programa de control i vigilància.
  
En el cas que la gestió de l'abocador es concedisca a persona física o jurídica diferent del titular (FOMENTO DE CONSTRUCCIONES Y CONTRATAS, SA), assumint aquesta la funció d'entitat explotadora conforme a l'article 2, paràgraf h) del Reial decret 1481/2001, ha de notificar-ho a aquesta Direcció General.
  
L'efectivitat de l'autorització per a iniciar l'activitat queda subordinada al compliment de totes les condicions i els requisits establits en aquesta resolució, i no pot iniciar-se l'exercici de l'activitat fins que aquest compliment siga acreditat davant de la Direcció General de Qualitat Ambiental i acceptat documentalment per aquesta. Per a això s'ha de presentar la següent documentació en el termini màxim de 30 dies:
  
Carta de pagament d'una fiança d'1.733.764,32 € (un milió set-cents trenta-tres mil set-cents seixanta-quatre amb trenta-dos euros) davant de la Direcció Territorial d'Economia i Hisenda.
  
La Direcció General de Qualitat Ambiental pot autoritzar devolucions anticipades de la fiança a partir d'un any després de l'acceptació de la clausura de l'abocador. Els criteris per a la devolució de la fiança es basaran en el compliment de les obligacions de la present resolució, correcta explotació, entrega completa i en el termini previst de la memòria anual de l'activitat, execució del segellament i clausura i del manteniment postclausura.
  
4.4. Control de soroll
  
Respecte al nivell de sorolls transmesos a l'exterior ha de complir-se el que establix la Llei 7/2002, de 3 de desembre, de la Generalitat Valenciana de protecció contra la contaminació acústica.
  
En aquest sentit, es realitzarà un estudi acústic en l'entorn immediat de la parcel·la de l'activitat per un organisme acreditat a l'inici de l'activitat i almenys cada cinc anys, d'acord amb l'article 37 d'aquesta llei.
  
5. Mesures que s'han d'adoptar en situacions diferents de les normals que puguen afectar el medi ambient
  
Es duran a terme totes les mesures necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.
  
Així mateix, quan es determine el cessament d'alguna de les unitats, es procedirà al desmantellament de les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.
  
6. Declaració d'impacte ambiental
  
Es compliran les condicions establides en la declaració d'impacte ambiental emesa per la Direcció General de Gestió del Medi Natural de data 16 de juny de 2005, que s'adjunta en l'annex II de la present resolució.
  
7. Altres condicions
  
La planta i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.
  
Es compliran totes les disposicions aplicables per a garantir la seguretat, la salut de les persones i el medi ambient.
  
SEGON. L'Autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
  
La renovació ha de sol·licitar-se amb una antelació mínima de deu mesos abans del venciment del termini de vigència de l'autorització ambiental integrada.
  
TERCER. S'ha de presentar certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesures, anàlisis i comprovacions amb resultat satisfactori, que es determinen en l'esmentat projecte, els seus reformats o en les normatives que li siguen aplicables, com també aquells altres certificats previstos en les disposicions que s'hagen integrat.
  
QUART. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental de la Conselleria de Territori i Habitatge.
  
CINQUÉ. L'Administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.
  
SISÉ. El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, ha de:
  
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.
  
2. Comunicar a la Conselleria de Territori i Habitatge qualsevol modificació, substancial o no substancial, que es propose realitzar a la instal·lació, la transmissió de la seua titularitat o qualsevol incident o accident que puga afectar el medi ambient.
  
3. Prestar l'assistència i la col·laboració necessàries als que realitzen les actuacions de vigilància, inspecció i control.
  
SETÉ. En tot el no especificat en aquesta resolució, cal ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.
  
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la Conselleria de Territori i Habitatge en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
  
València, 19 de juliol de 2005. ?El director general de Qualitat Ambiental: Jorge Lamparero Lázaro.
  
ANNEX I
  
Característiques del projecte
  
L'empresa Fomento de Construcciones y Contratas SA pretén dur a terme la construcció de la Planta integral de tractament de residus.
  
L'activitat que es pretén desenvolupar en les instal·lacions projectades és la de tractament, valorització i eliminació dels residus generats en la zona XV del Pla zonal de residus de la Comunitat Valenciana. Per a això, s'ha proposat:
  
Instal·lació d'una planta de selecció de residus per a tractament dels residus arreplegats en el contenidor tot u. Aquesta planta està dissenyada de manera que siga fàcil la seua progressiva adaptació al tractament de residus arreplegats de manera selectiva, en el contenidor de matèria orgànica i el contenidor de la fracció restant.
  
Instal·lació d'una planta de biometanització per a la matèria orgànica seleccionada.
  
Instal·lació d'una planta de compostatge per a la maduració i l'afinament del digest procedent de la biometanització mesclat amb la fracció verda, com també per a absorbir les puntes d'entrada de matèria orgànica a la planta.
  
Instal·lació d'un depòsit controlat d'alta densitat per a residus no perillosos, per a depositar els rebutjos procedents del tractament dels residus de la zona XV.
  
PLANTA DE SELECCIÓ
  
El procés en la planta de selecció, format per dues línies semblants, es divideix en:
  
Recepció dels residus.
  
Selecció primària de subproductes.
  
Garbellament.
  
Selecció secundària de subproductes.
  
Premsat: el rebuig de la tria es porta a la premsa de rebuig.
  
Nau tractament residus voluminosos.
  
Àrea tractament residus vegetals.
  
PLANTA DE BIOMETANITZACIÓ
  
El procés en la planta de biometanització, procés complet de digestió anaeròbica, es divideix en:
  
Pretractament sec de la fracció orgànica.
  
Pretractament humit de la fracció orgànica.
  
Condicionament i digestió.
  
Deshidratació de digest-fangs.
  
Aprofitament del biogàs.
  
Planta de cogeneració.
  
PLANTA DE COMPOSTATGE
  
En la planta de compostatge es porta a terme la fermentació de la fracció orgànica dels residus domiciliaris, el digest de la planta de biometanització i el residu verd, obtenint un producte: el compost. En el procés es poden diferenciar les etapes següents:
  
Recepció i mescla.
  
Fermentació i maduració del compost.
  
Afinament del compost.
  
Magatzem i expedició del compost.
  
CENTRE DE TRACTAMENT DE RESIDUS VOLUMINOSOS
  
En aquest centre es durà a terme una classificació per tipus per a ser transferits al gestor autoritzat.
  
ABOCADOR CONTROLAT
  
Els residus que s'han de depositar en el depòsit controlat són els rebutjos del procés de selecció i afinament, i es rebran ja compactats en bales, per la qual cosa no rebran cap tipus de tractament addicional i passaran directament a l'apilament en el depòsit de residus, ja que suposa una xicoteta fracció.
  
Només arribarà sense compactar el rebuig d'afinament de compost i el rebuig del pretractament de la biometanització, que no admet enfardellat i es descarregaran a granel omplint els buits entre bales.
  
Les bales s'apilaran, fent un cobriment amb terra cada quatre altures de bala.
  
SISTEMES I MESURES DE REDUCCIÓ I CONTROL D'EMISSIONS
  
Les naus de selecció de subproductes, fermentació, maduració i afinament del compost són susceptibles de produir males olors, per la qual cosa treballaran en una lleugera depressió. L'aire que s'ha de depurar, mitjançant reixetes d'aspiració i extractors, és conduït a un sistema de desodoració format per llavador de gasos i biofiltres.
  
En el depòsit controlat, es genera un biogàs, el qual serà captat per la instal·lació de desgasificació, conduït fins a la cambra de mescla per al seu emmagatzemament en el gasòmetre i posterior aprofitament energètic.
  
SISTEMES I MESURES PER A LA REDUCCIÓ I EL CONTROL D'ABOCAMENTS
  
Per al control de les aigües pluvials es comptarà amb una xarxa de canals perimetrals a tota la instal·lació que recull i canalitza les aigües d'escorrentia fins a la bassa de pluvials o al barranc. També es disposarà de canals en les bermes durant l'explotació del depòsit controlat, per evitar que les aigües d'escorrentia entren en el vas d'abocament en explotació, i donen lloc a la producció de lixiviats en entrar en contacte amb els residus depositats.
  
S'instal·larà una estació depuradora per al tractament dels lixiviats de l'abocador i totes les aigües residuals de la planta. Les aigües depurades es reutilitzaran en els refrigeradors de procés de depuració dels lixiviats.
  
GESTIÓ DELS RESIDUS GENERATS
  
Els residus perillosos seran emmagatzemats a una zona preparada per a aquest tipus de residus a l'espera de ser recollits per gestor autoritzat. Mentre que els residus no perillosos, seran gestionats en la mateixa planta.
  
ANNEX II
  
CONDICIONANTS DE LA DECLARACIÓ
  
D'IMPACTE AMBIENTAL
  
1. El segellament del front d'abocament ha de modificar-se de manera que en compte de deixar un talús únic de restauració, el segellament es duga a terme de forma progressiva, és a dir, a mesura que recresca la massa de residus aprofitant la construcció dels diferents dics de tancament del front d'abocament. S'ha de garantir la configuració de bancs d'altura no superior a 5 m i pendent 3H:1V, separats per bermes intermèdies de 4-5 m. Aquestes bermes han de permetre el desaigüe de les aigües d'escorrentia desviant-les cap als canals perimetrals de drenatge de què disposa l'abocador.
  
2. El traçat de línia per a l'abastiment d'energia elèctrica a la planta, ha de ser objecte d'un nou projecte en què s'estudien els diferents traçats alternatius entre el punt de subministrament i el d'enganxall. L'elecció del traçat com definitiu vindrà degudament justificat com el de menor impacte. Per a determinar-ho es valorarà cada un dels traçats alternatius previstos i l'adequació al planejament territorial i urbanístic i als corredors per al pas d'instal·lacions previstos en l'article 23.7 de la LOTPP.
  
En conseqüència, d'acord al Reglament per a l'execució de la Llei 2/1989, d'impacte ambiental, el projecte se sotmetrà al procediment d'avaluació d'impacte ambiental.
  
Per a l'elaboració de l'estudi d'impacte ambiental es tindran en compte els continguts mínims establits en l'Ordre de 3 de gener de 2005, de la Conselleria de Territori i Habitatge per la qual s'estableixen els continguts mínims dels projectes de línies elèctriques.
  
3. D'acord al Pla zonal de residus-zona XV, el projecte de construcció del Centre de tractament i eliminació de residus ha d'incorporar l'adopció de mesures compensatòries de caràcter ambiental a favor del municipi on s'ubiquen les instal·lacions de tractament i eliminació de residus. En aquest cas serà l'Ajuntament del Campello qui establisca juntament amb l'empresa promotora el conjunt de mesures de caràcter ambiental que estimen més oportunes per al desenvolupament del projecte donant el vistiplau a aquest.